作者：甄龙友
词牌/韵律：贺新郎

paragraphs: 思远楼前路。
望平堤、十里湖光，画船无数。
绿盖盈盈红粉面，叶底荷花解语。
斗巧结、同心双缕。
尚有经年离别恨，一丝丝、总是相思处。
相见也，又重午。
清江旧事传荆楚。
叹人情、千载如新，尚沈菰黍。
且尽尊前今日醉，谁肯独醒吊古。
泛几盏、菖蒲绿醑。
两两龙舟争竞渡，奈珠帘、暮卷西山雨。
看未足，怎归去。